b'\n_START_ARTICLE_\nGiovanni Battista Re\n_START_SECTION_\nBiografie\n_START_PARAGRAPH_\nGiovanni Battista Re provine dintr-o familie simpl\xc4\x83 din Val Camonica \xc8\x99i care, din arhivele comunale, rezult\xc4\x83 c\xc4\x83 familia sa este o veche familie care locuie\xc8\x99te \xc3\xaen Borno din 1630.  _NEWLINE_A intrat \xc3\xaen Seminarul din Brescia la o v\xc3\xa2rsta foarte fraged\xc4\x83, \xc3\xaen 1945, imediat dup\xc4\x83 cel de-al Doilea R\xc4\x83zboi Mondial, a urm\xc3\xa2nd aici studiile medii \xc8\x99i superioare \xc8\x99i a frecvent\xc3\xa2nd cursurile de filosofie \xc8\x99i teologie. A fost hirotonit preot la la 3 martie 1957 de c\xc4\x83tre episcopul de Brescia, Giacinto Tredici. A studiat  timp de trei ani la Seminarul Pontifical Lombard \xc8\x99i a frecventat Universitatea Pontifical\xc4\x83 Gregorian\xc4\x83, unde a ob\xc8\x9binut licen\xc8\x9ba \xc3\xaen Drept Canonic. Din octombrie 1960 \xc8\x99i tot anul 1961, a fost docent la Seminarul din Brescia \xc8\x99i, \xc3\xaen acela\xc8\x99i _NEWLINE_timp, a exercitat \xc8\x99i ministerul pastoral, ca vicar cooperator, \xc3\xaen parohia Sf\xc3\xa2ntul Benedict, la periferia Bresciei._NEWLINE_Chemat \xc3\xaen slujba Sf\xc3\xa2ntului Scaun, la 1 iulie 1963 ca ata\xc8\x99at la nun\xc8\x9biatura apostolic\xc4\x83 din Panama, a frecventat cursurile Academiei Diplomatice Pontificale. \xc3\x8encep\xc3\xa2nd cu 1967 a fost transferat la reprezentan\xc8\x9ba pontifical\xc4\x83 din Iran, unde a r\xc4\x83mas p\xc3\xa2n\xc4\x83 \xc3\xaen ianuarie 1971, c\xc3\xa2nd a fost chemat s\xc4\x83 slujeasc\xc4\x83 pe l\xc3\xa2ng\xc4\x83 Secretariatul de Stat, ca secretar particular al substitutului de atunci, Giovanni Benelli. La 12 decembrie 1979 papa Ioan Paul al II-lea l-a numit consilier al Secretariatului de Stat. La 9 octombrie 1987 a fost promovat secretar al Congrega\xc8\x9biei pentru Episcopi \xc8\x99i consacrat episcop de c\xc4\x83tre papa Ioan Paul al II-lea \xc3\xaen Bazilica Sf. Petru din Roma. La 7 noiembrie \xc3\xaen acela\xc8\x99i an a devenit arhiepiscop titular de Vescovio \xc8\x99i secretar al Colegiului Cardinalilor. _NEWLINE_\xc3\x8en anul 1989 a fost numit substitut pentru probleme generale la Secretariatul de Stat. La 16 septembrie 2000 a fost numit prefect al Congrega\xc8\x9biei pentru Episcopi \xc8\x99i pre\xc8\x99edinte al Comisiei Pontificale pentru America Latin\xc4\x83. Ca substitut al Secretariatului de Stat, l-a \xc3\xaenso\xc8\x9bit pe papa Ioan Paul al II-lea \xc3\xaen numeroase c\xc4\x83l\xc4\x83torii ale sale \xc3\xaen Italia \xc8\x99i \xc3\xaen str\xc4\x83in\xc4\x83tate. Cu ocazia scurtei vizite pe care la 19 iulie 1998 a f\xc4\x83cut-o la Borno, papa a salutat poporul dup\xc4\x83 recitarea rug\xc4\x83ciunii Angelus \xc8\x99i a amintit de fiul acestei zone ca de \xe2\x80\x9ecolaboratorul meu apropiat, drag \xc8\x99i fidel\xe2\x80\x9d . _NEWLINE_C\xc3\xa2nd a fost consacrat episcop \xc8\x99i-a ales motoul \xe2\x80\x9eVirtus ex alto\xe2\x80\x9d, ceea ce aminte\xc8\x99te necesitatea ajutorului care vine de sus pentru a putea realiza ceva valid. L-a ales \xc3\xaen amintirea Cardinalului Benelli care, la r\xc3\xa2ndul s\xc4\x83u, \xc8\x99i-l asumase \xc3\xaentruc\xc3\xa2t fusese motoul cardinalului Elia Dalla Cost, arhiepiscop de Floren\xc8\x9ba, \xc8\x99i care-l hirotonise preot. _NEWLINE_A fost pre\xc8\x99edinte al celei de-a zecea Adun\xc4\x83ri Generale Ordinare a Sinodului Episcopilor (octombrie 2001). _NEWLINE_A fost proclamat cardinal de Papa Ioan Paul al II-lea \xc3\xaen consistoriul din 21 februarie 2001. Este titular al Bisericii Sabina e Poggio Mirteto.\n_START_SECTION_\nPrezen\xc8\x9ba \xc3\xaen Rom\xc3\xa2nia\n_START_PARAGRAPH_\nCardinalul Giovanni Battista Re a fost prezent \xc3\xaen Rom\xc3\xa2nia la 15 august 2003, cu prilejul solemnit\xc4\x83\xc8\x9bii Adormirii Maicii Domnului, la Bazilica Minor din Cacica, ocazie cu care a \xc8\x9binut o omilie (predic\xc4\x83) legat\xc4\x83 de Fecioara Maria.'